KIRJALLINEN KYSYMYS E-2105/01 esittäjä(t): Paulo Casaca (PSE) komissiolle. Lentoyhtiöiden sopimus matkustajien oikeuksien kaventamiseksi.



Virallinen lehti nro 040 E , 14/02/2002 s. 0186 - 0187



KIRJALLINEN KYSYMYS E-2105/01 esittäjä(t): Paulo Casaca (PSE) komissiolle (13. heinäkuuta 2001) Aihe: Lentoyhtiöiden sopimus matkustajien oikeuksien kaventamiseksi Varsovan yleissopimuksen 19 ja 22 artiklassa sekä tuoreimman Montrealin yleissopimuksen 22 artiklan 3 kohdassa annetaan matkustajille takeita matkatavaroiden tilapäisen katoamisen varalta. Näitä takeita ei kuitenkaan ole mainittu lentomatkustajien suojasta Euroopan unionissa Euroopan parlamentille ja neuvostolle toimitetun tiedonannon(1) liitteessä I. Euroopan lentoyhtiöiden yhdistys teki 10. toukokuuta 2001 Lissabonissa sopimuksen, jossa lentoyhtiöt sitoutuvat kuitenkin antamaan matkustajille riittävää apua heidän kohtuullisten lyhytaikaisten tarpeidensa tyydyttämiseksi tapauksissa, joissa matkatavarat ovat tilapäisesti kadoksissa. Kysymyksen esittäjän matkatavarat katosivat 18. kesäkuuta 2001 TAPin lennolla Ponta Delgadasta Brysseliin. Kone saapui Brysseliin klo 11.30, ja sen jälkeen kysymyksen esittäjä joutui selvittämään asiaa lähes tunnin ajan Sabenan matkatavarapalvelussa. Koska hänen oli tarkoitus lentää seuraavana päivänä klo 14.00 Brysselistä Wieniin, hän tiedusteli Sabenalta, voisiko hän saada rahaa uuden matkalaukun hankkimiseksi siinä tapauksessa, että hänen matkatavaransa eivät saapuisi vielä saman päivän aikana. Sabenan edustaja vastasi hänelle, että yhtiö vetäytyy kaikesta vastuusta eikä ryhdy mihinkään toimenpiteisiin ennen kuin matkatavarat ovat olleet kadoksissa 24 tuntia. Tämä Sabenan edustajan kanta on täysin ristiriidassa niiden vastuiden kanssa, jotka kuuluvat sekä TAPille että Sabenalle Varsovan ja Montrealin yleissopimusten nojalla. Lisäksi se on ristiriidassa Euroopan lentoyhtiöiden kuukautta aikaisemmin Lissabonissa allekirjoittaman sopimuksen kanssa. Kysymyksen esittäjä on valitettavan usein törmännyt tällaiseen asennoitumiseen lentoyhtiöiden taholta. Onko komissiolla ehdotuksia toimiksi, joilla voitaisiin valvoa, miten lentoyhtiöt noudattavat niin sitovia kuin vapaaehtoisiakin sopimuksia ja yleissopimuksia? (1) KOM(2000) 365 lopullinen, 21. kesäkuuta 2000. Loyola de Palacion komission puolesta antama vastaus (6. syyskuuta 2001) Tulkinnassaan Varsovan ja Montrealin yleissopimusten määräyksistä komissio ei katso, että ko. sopimukset kattavat matkatavaroiden viivästymistapaukset, vaan ne koskevat vain lentoliikenteenharjoittajan korvausvastuuta matkatavaroiden kadotessa tai kärsiessä aineellisia vahinkoja. Tästä syystä komissio arvioi lentomatkustajien suojasta Euroopan unionissa antamassaan tiedonannossa, johon parlamentin jäsen viittaa, että tulisi ryhtyä toimiin niiden matkustajien auttamiseksi, joiden matkatavaroiden perillesaaminen viivästyy. Lentoyhtiöt ovat ilmaisseet ryhtyvänsä toimiin tätä tarkoitusta varten vapaaehtoisissa sitoumuksissa, jotka julkistettiin 10. toukokuuta 2001 Lissabonissa. Ne sitoutuivat ottamaan nämä toimenpiteet käyttöön 14. helmikuuta 2002 alkaen, sillä tietty viive tarvitaan menettelytapojen muuttamiseen ja henkilökunnan kouluttamiseen. Lentoyhtiöiden, lentoasemien ja Euroopan siviili-ilmailukonferenssin jäsenmaiden välillä on parhaillaan käynnissä työt, joiden tarkoituksena on kehittää valvontamenetelmiä näiden vapaaehtoisten sopimusten soveltamisessa. Kansainvälisten yleissopimusten soveltamisen valvonnan osalta yhteisö on vastuullinen vain, kun se itse on niiden osapuolena, mikä Varsovan yleissopimuksessa ei ole asianlaita. Yhteisö on kuitenkin allekirjoittanut Montrealin yleissopimuksen ja aloittanut sen ratifioimisen(1) ja saattamisen osaksi yhteisön lainsäädäntöä(2). Molemmat ehdotukset on saatettu parlamentin käsittelyyn, ja se on lausunut niistä mielipiteensä. (1) KOM(2000) 446 lopullinen. (2) KOM(2000) 340 lopullinen.